**Η συμμετοχή των μαθητών/τριών στις διαδικασίες εισαγωγής** σε Πρότυπα Σχολεία (Π.Σ.), σε Δημόσια Ωνάσεια Σχολεία (ΔΗΜ.Ω.Σ.), σε Πρότυπα Εκκλησιαστικά Σχολεία (Π.Ε.Σ.) και σε **Πειραματικά Σχολεία (ΠΕΙ.Σ.)** πραγματοποιείται αποκλειστικά μέσω της πλατφόρμας **https://depps.eservices.minedu.gov.gr,** με υποβολή ηλεκτρονικής αίτησης εκ μέρους του ενός εκ των δύο γονέων/κηδεμόνων/εχόντων-εχουσών την επιμέλεια των μαθητών/τριών.

Η διαδικασία που ακολουθείται είναι η εξής:

**Εντός του μηνός Μαρτίου του προηγούμενου σχολικού έτους υποβάλλεται ηλεκτρονικά αίτηση – υπεύθυνη δήλωση** μέσω της **ηλεκτρονικής πλατφόρμας** «Αίτηση συμμετοχής στις διαδικασίες εισαγωγής Πρότυπων Σχολείων, Δημόσιων Ωνάσειων Σχολείων, Πρότυπων Εκκλησιαστικών Σχολείων και Πειραματικών Σχολείων» του Πληροφοριακού Συστήματος Αιτήσεων Εισαγωγής (Π.Σ.Α.Ε.), προκειμένου να εγγραφεί ο/η μαθητής/τρια στο Μητρώο Συμμετεχόντων και να δηλώσει συμμετοχή στις διαδικασίες εισαγωγής που προβλέπονται για τα ως άνω σχολεία. Η δήλωση συμμετοχής μπορεί **να αφορά σε πάνω από μία επιλογές** ταυτόχρονα.

Δύνανται να επιλεγούν μέχρι ένα (1) Πειραματικό Σχολείο, μέχρι δυο (2) Πρότυπα Σχολεία, μέχρι ένα (1) Πρότυπο Εκκλησιαστικό Σχολείο και μέχρι ένα (1) ΔΗΜ.Ω.Σ.. Αν έχει επιλεγεί ταυτόχρονα Πρότυπο Σχολείο (Γυμνάσιο - Λύκειο), Δημόσιο Ωνάσειο Σχολείο (ΔΗΜ.Ω.Σ.), Πρότυπο Εκκλησιαστικό Σχολείο (Γυμνάσιο - Λύκειο) δηλώνεται στην ως άνω ηλεκτρονική αίτηση η σειρά προτίμησης για τη φοίτηση μεταξύ των δύο ή τριών τύπων σχολείων που έχουν επιλεγεί (επιλογή από λίστα). **Αν στην ηλεκτρονική αίτηση έχει δηλωθεί Πειραματικό Σχολείο, ο/η αιτών/ούσα δύναται να συμπληρώσει επιπλέον τα κάτωθι στοιχεία,** αναρτώντας παράλληλα και τα σχετικά δικαιολογητικά:

i) **ύπαρξη ταυτόχρονης αίτησης για δίδυμο ή τρίδυμο αδελφό/αδελφή ή υιοθετημένο/η αδελφό/ή που έχουν γεννηθεί το ίδιο έτος, όπως βεβαιώνεται με πιστοποιητικό οικογενειακής κατάστασης,**

ii) ύπαρξη **αδελφού/αδελφής που φοιτά ήδη στο ίδιο σχολείο ή στα τυχόν συνδεδεμένα σχολεία και ο/η οποίος/α δεν φοιτά στην τάξη αποφοίτησης της ανώτερης βαθμίδας αυτών,** όπως βεβαιώνεται με βεβαίωση φοίτησης του/της μαθητή/τριας,

iii) **εάν ο γονέας/κηδεμόνας** ή άλλο πρόσωπο που έχει την επιμέλεια του/της μαθητή/τριας **υπηρετεί με θητεία στο επιλεγμένο σχολείο ή τυχόν συνδεδεμένο με αυτό σχολείο,** όπως βεβαιώνεται με βεβαίωση υπηρέτησης με θητεία στον φορέα.

Ο/Η αιτών/ούσα μπορεί να διατηρήσει την αίτηση σε εκκρεμότητα μέχρι να επιλέξει την οριστική υποβολή της. **Με την υποβολή της αίτησης αποδίδεται Μοναδικός Αριθμός Υποβολής (Μ.Α.Υ.).**

Μετά την οριστική υποβολή της αίτησης και πριν τη λήξη της προθεσμίας υποβολής ο/η αιτών/ούσα **δύναται να εισέρχεται στην ηλεκτρονική πλατφόρμα https://depps.eservices.minedu.gov.gr, μέσω της Ενιαίας Ψηφιακής Πύλης της Δημόσιας Διοίκησης (gov.gr),** σύμφωνα με το Κεφάλαιο ΣΤ’ του ν. 4727/2020 (Α΄ 184) και να τροποποιεί τα στοιχεία της αίτησής του/της, καθώς και να αποθηκεύει και να εκτυπώνει την πιο πρόσφατη βεβαίωση υποβολής της αίτησης. Μετά τη λήξη της προθεσμίας υποβολής της αίτησης, ο/η αιτών/ούσα δεν δύναται να μεταβάλει τα δηλωθέντα στοιχεία.

Μετά το πέρας της διαδικασίας ο/η αιτών/ούσα δύναται να εισέρχεται στο Π.Σ.Α.Ε. και συγκεκριμένα στο πεδίο «Αίτηση συμμετοχής στις διαδικασίες εισαγωγής Πρότυπων Σχολείων, Δημόσιων Ωνάσειων Σχολείων, Πρότυπων Εκκλησιαστικών Σχολείων και Πειραματικών Σχολείων» και να ενημερώνεται για το αποτέλεσμα που αφορά στην αίτησή του/της κάνοντας χρήση του κωδικού της αίτησης.

**H δημόσια ηλεκτρονική κλήρωση** για την εισαγωγή των μαθητών/τριών στα Πειραματικά Σχολεία (ΠΕΙ.Σ.) θα διενεργηθεί ***την Παρασκευή 2 Μαΐου 2025***.

Οι εξετάσεις (δοκιμασία-τεστ-δεξιοτήτων) για την εισαγωγή των μαθητών/τριών στις εισαγωγικές τάξεις (Α’ Γυμνασίου/ Α΄ Λυκείου) των Πρότυπων Σχολείων (Π.Σ.) θα διενεργηθούν τοΣάββατο 3 Μαΐου 2025.